Krieket: Mignon moker Indië disnisMignon du Preez in aksie. (Foto: Krieket SA) Suid-Afrika se vroue-krieketspan het die ideale toets gehad voordat hulle Engeland in die halfeindstryd pak. Wenmomentum is belangrik vir die uitkloprondes. Suné Luus se span het Indië vanoggend op dramatiese wyse geklop toe hulle die wenlopie van die laaste bal af aangeteken het. Dit was nie net ŉ gewone nederlaag vir Indië nie want hulle moes wen om na die uitklopronde deur te dring. Die nederlaag het beteken die Wes-Indiese Eilande is saam met Australië, Engeland en Suid-Afrika in die halfeindronde. Die ster vir Suid-Afrika was Mignon du Preez met ŉ onoorwonne 52 van 63 balle af. Sy was ook speler van die wedstryd. Daar was drama toe sy van die voorlaaste bal af “uitgevang” is, maar Indië se feesvieringe was van korte duur. Deepti Sharma het oor die lyn getrap en die wedstrydbeampte het beslis dit was ŉ foutbal. Indië het vir die Proteas ŉ stewige teiken van 275 lopies gestel om te wen. Smriti Mandhana het 71 lopies aangeteken en kaptein Mithali Raj 68. Albei het 84 balle nodig gehad. Shabnim Ismail en Masabata Klaas het elkeen twee paaltjies platgetrek in Indië se beurt van 274/7. Suid-Afrika was vroeg in die moeilikheid met Lizelle Lee wat uitgehardloop is en die telling was 14/1. Laura Wolvaardt (80 van 79 balle) en Lara Goodall (49 van 69 balle) het toe ŉ vennootskap van 125 lopies gebou en dit het gelyk of Suid-Afrika op ŉ drafstap kan wen. Maar eendagkrieket verander vinnig van een aflewering na die volgende. Albei is binne ses lopies terug pawiljoen toe en Suid-Afrika moes weer herbou. Luus en Du Preez het sake weer gestabiliseer, maar Luus is vir 22 lopies van 27 balle af been voor paaltjie betrap en die telling was 182/4. Staatmaker en wedstrydwenner Marizanne Kapp het weer gevaarlik gelyk en het 32 lopies van 30 balle af aangeteken voordat sy ook uitgehardloop is. Daar was nooit paniek by die Proteas nie, maar onnodige kanse is gewaag met ŉ tweede lopie. Chloe Tryon het ŉ blitsige 17 lopies van 9 balle aangeteken voordat sy ook uitgehardloop is. Du Preez was dus betrokke by twee van die drie onnodige paaltjies. Australië speel Woensdag teen die Wes-Indiese Eilande in die eerste halfeindstryd in Wellington. Die Proteas pak Engeland Donderdagoggend 03:00 Suid-Afrikaanse tyd in Christchurch. Die eindstryd word volgende Sondag op dieselfde veld gespeel. ???? RESULT | #MomentumProteas WIN BY 3 WICKETS???????? A 125-run second-wicket partnership between Laura Wolvaardt (80) and… Posted by Cricket South Africa on Sunday, March 27, 2022